H Δρ. Άννα Καρατζέτζου αποφοίτησε από το Τμήμα Πολιτικών Μηχανικών (Τ.Π.Μ.) του Αριστοτελείου Πανεπιστημίου Θεσσαλονίκης (Α.Π.Θ.) το 2007 (με σειρά κατάταξης 6η στους 124 πτυχιούχους). Στην συνέχεια, το ακαδημαϊκό έτος 2008-2009, παρακολούθησε επιτυχώς το Μεταπτυχιακό Πρόγραμμα Ειδίκευσης (Μ.Π.Ε.) «Αντισεισμικός Σχεδιασμός Τεχνικών Έργων» του Τμήματος (με βαθμό 8,08/10), ενώ το 2015 αναγορεύτηκε διδάκτορας του Τ.Π.Μ. του Α.Π.Θ. (με βαθμό Άριστα με Διάκριση). Διαθέτει μακροχρόνια και συνεχή εμπειρία (9 χρόνια) ως ερευνήτρια του Εργαστήριου Εδαφομηχανικής, Θεμελιώσεων και Γεωτεχνικής Σεισμικής Μηχανικής καθώς έχει συμμετάσχει ενεργά σε 9 Ευρωπαϊκά και Εθνικά Ερευνητικά Προγράμματα με ιδιαίτερη έμφαση στην Γεωτεχνική Μηχανική, στη Εδαφομηχανική και Εδαφοδυναμική, στην Δυναμική Αλληλεπίδραση Εδάφους- Θεμελίωσης- Ανωδομής, στον Σχεδιασμό Τεχνικών Έργων έναντι σεισμού και άλλων Φυσικών Κινδύνων και στην εκτίμηση και την διαχείριση της Σεισμικής Διακινδύνευσης. Ταυτόχρονα με τα παραπάνω, τα ακαδημαϊκά έτη 2012-2015 συμμετείχε ως σύμβουλος μηχανικός/ερευνητής στο ερευνητικό πρόγραμμα ΘΑΛΗΣ-ΕΜΠ-Σύγχρονη μεθοδολογία εκτίμησης της σεισμικής τρωτότητας και αντισεισμικής αναβάθμισης λιμενικών συστημάτων. Τα ακαδημαϊκά έτη 2015-2016 και 2016-2017 ήταν Υπότροφος ΙΚΥ- SIEMENS για μεταδιδακτορική έρευνα (Τίτλος μεταδιδακτορικής ερευνητικής εργασίας: Seismic risk assessment at urban-scale considering soil-structure interaction effects). Από το 2017 είναι Συνεργαζόμενο Επιστημονικό Προσωπικό του Π.Μ.Σ. «Σεισμική Μηχανική και Αντισεισμικές Κατασκευές» του Ελληνικού Ανοιχτού Πανεπιστημίου και Πανεπιστημιακή Υπότροφος του Τμήματος Μηχανικών Περιβάλλοντος του Πανεπιστημίου Δυτικής Μακεδονίας για την διδασκαλία των μαθημάτων «Εδαφομηχανική» και «Υδρολογία» (αυτοδύναμη διδασκαλία των μαθημάτων). Το ακαδημαϊκό έτος 2016-2017 ήταν Πανεπιστημιακή Υπότροφος του Τμήματος Πολιτικών Μηχανικών ΠΕ του ΤΕΙ Θεσσαλίας για την διδασκαλία του μαθήματος «Αντισεισμικός Σχεδιασμός και Προστασία Κτιρίων» (αυτοδύναμη διδασκαλία των μαθημάτων). Είναι συγγραφέας ή συν/συγγραφέας περισσότερων από 40 εργασιών σε διεθνή επιστημονικά περιοδικά, κεφάλαια βιβλίων, διεθνή και εθνικά συνέδρια με κριτές. Είναι συν/συγγραφέας σε πάνω από 25 παραδοτέα ερευνητικών προγραμμάτων. Παράλληλα με τα παραπάνω, έχει επικουρήσει μέλη ΔΕΠ στην επίβλεψη/παρακολούθηση πάνω από δεκαπέντε (15) διπλωματικών εργασιών, ενώ έχει πλούσια διοικητική εμπειρία καθώς τα τελευταία οκτώ (9) χρόνια είναι Γραμματέας του Π.Μ.Σ. «Αειφόρος Σχεδιασμός Τεχνικών Έργων έναντι σεισμού και άλλων φυσικών κινδύνων» του Τμήματος Πολιτικών Μηχανικών του Α.Π.Θ., ενώ τον τελευταίο χρόνο Γραμματέας του Τομέα Γεωτεχνικής Μηχανικής του Τμήματος Πολιτικών Μηχανικών του ΑΠΘ.